**Bonyhád Város Önkormányzata**

**ELŐTERJESZTÉS**

Bonyhád Város Képviselő - testületének 2017. július 6-i

rendes/rendkívüli testületi ülésére

|  |  |
| --- | --- |
| Tárgy: | Beszámoló az ingyenesen használatba adott sportlétesítmények használatáról |
| Előterjesztő: | Filóné Ferencz Ibolya polgármester |
| Előterjesztést készítette: | Márton Antal |
| Előterjesztés száma: | 122. sz. |
| Előzetesen tárgyalja: | Pénzügyi Ellenőrző és Gazdasági Bizottság  Humán Bizottság |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

**Tisztelt Képviselő-testület!**

Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 15. pontja alapján önkormányzati feladat a sport és ifjúsági ügyek ellátása. E feladatkörben Bonyhád Város Önkormányzati Képviselő-testülete a sportról szóló 2004. évi I. törvény értelmében a helyi sportszervezeteket egyrészt - mindenkori költségvetési rendeletében - pénzbeli önkormányzati támogatással, másrészt térítésmentes létesítményhasználat biztosításával támogathatja.

A nemzeti vagyonról szóló 2011. évi CXCVI. törvény 11. § (13) bekezdése alapján a nemzeti vagyon ingyenesen kizárólag közfeladat ellátása céljából, a közfeladat ellátásához szükséges mértékben hasznosítható, valamint adható vagyonkezelésbe. Az önkormányzat vagyonáról és a vagyongazdálkodás szabályairól szóló 14/2015. (VI.24.) önkormányzati rendelet 20. § szerint az önkormányzati vagyon használatának a joga ingyenesen képviselő-testületi határozattal, közfeladat ellátása céljából adható át a vagyontörvényben meghatározott átlátható szervezetnek. A használóval írásbeli megállapodást kell kötni, amelynek tartalmaznia kell a használat idejét, terjedelmét, valamint a használattal járó költségek viselését.

A nemzeti vagyonról szóló 2011. évi CXCVI. törvény 11. § (11) bekezdése alapján a hasznosításra vonatkozó szerződésben lehet előírni beszámolási kötelezettséget, az Önkormányzat ezzel nem élt, ennek ellenére egy rövid összefoglalót kértünk és kaptunk a pályák hasznosításával kapcsolatban az egyesületektől.

A képviselő-testület 2015. szeptember 3-án döntött az alábbi önkormányzati tulajdonú sportcélú ingatlanok térítésmentes használatba adásáról:

- Bonyhád Völgység Labdarúgó Club részére: Bonyhád 2499. helyrajzi számú, természetben 7150 Bonyhád, Sport u. 5. sz. alatt található sporttelep

- Majosi Sportegyesület részére: Bonyhád 0575. helyrajzi számú, természetben Bonyhád, Majos XIII. utcában található sporttelep

- Bonyhád-Börzsöny Sportegyesület részére:Bonyhád 3429. helyrajzi számú, természetben 7150 Bonyhád, Börzsöny 15. sz. mögött található sporttelep

A Bonyhádi Kosárlabdázók Sportegyesülete és Bonyhád Város Önkormányzata közt 2017. január 30-án kötött együttműködési megállapodás 4.4-as pontja szabályozza a felújított sportcsarnoknak az üzembe helyezésétől számított legalább 15 évig történő térítésmentes használatba adását. Korábbi években bérleti szerződés köttetett a sportcsarnok használatáról.

A sportcsarnok felújításának idejére a képviselő-testület a 47/2017 (IV. 27.) határozatával biztosította az egyesület működéséhez kapcsolódó irodai feladatainak ellátását a Rákóczi F. utca 8. Fsz. 2. szám alatt, a sportcsarnok felújításának idejéig, de legkésőbb 2017. december 31-ig.

Valamennyi sporttelep esetében 2020. június 30-ig tartó határozott idejű megállapodásokat kötöttünk.

Minden esetben, a sportcélú ingatlannal kapcsolatos közüzemi és üzemeltetési díjat az Önkormányzat vállalta és fizeti meg a megállapodásoknak megfelelően.

A sportpályák üzemeltetéséhez kapcsolódó valamennyi bérköltség járulékaival együtt – mely összeg tartalmazza a Városi Sportcsarnokkal és táborokkal kapcsolatos béreket is - 2016-ban 12,7 millió forint.

A sportpályák üzemeltetésével összefüggésben 2,5 állás töltenek be, ezek bér és járulék ráfordításai a 2016-os évben:

- Bonyhád, Sport u. 5. 1 fő 8 órás foglalkoztatása: 1,8 millió Ft

- Majos, XIII. utca 0575. hrsz. 1 fő 8 órás foglalkoztatása: 1,8 millió Ft

- Börzsöny 15. 3429 hrsz. 1 fő 4 órás foglalkoztatása: 1 millió Ft

2016-ban a három sportpályára lebontva a következők szerint alakultak a közüzemi költségek:

|  |  |  |  |
| --- | --- | --- | --- |
|  | Bonyhád, Sport u. 5. 2499. hrsz. | Majos, XIII. utca 0575. hrsz. | Börzsöny 15. 3429 hrsz. |
| szemétszállítás | 13 600,- Ft | - | - |
| áramdíj | 612 544,- Ft | 114 788,- Ft | 104 255,- Ft |
| vízdíj | 1 614 997,- Ft | 278 534,- Ft | 33 450,- Ft |
| üzemanyag | 140 970,- Ft | 261 360,- Ft | 73 055,- Ft |
| gázdíj | 91 665,- Ft | 486 725,- Ft | - |
| tűzifa | - | - | 50 800,- Ft |
| összesen: | 2 473 776,- Ft | 1 141 407,- Ft | 261 560,- Ft |

Bonyhád Völgység Labdarúgó Club**:**

2015-ben a Bonyhád Városi Sportpálya öltöző felújítása két lépcsőben valósult meg 27 millió forintból. Elsőként a Látvány-csapatsport pályázat (továbbiakban: TAO) által, 10 millió forint felhasználásával, ezt követte a Bonyhád Város Önkormányzatának segítségével egy 17 millió forintos támogatás. Ennek során megújult a tetőszerkezet, a fűtési rendszer, a vizesblokkok, az öltözők, a burkolatok, a nyílászárók, a kiszolgálóhelyiségek (mosókonyha, szertár).

A felnőtt csapat a 2015/2016-os szezonban az MLSZ megye 1. osztályú bajnokságában szerepelt. A 2015/2016-os bajnokságot megnyerte a felnőtt csapat, de az NB III-as bajnokságba – annak túlzóan nagy terhei miatt – nem lépett fel.

A 2016/17 szezonban elért 7. hellyel sajnos nem sikerült megismételni az előző szezonban elért kiváló eredményt.

A Sport u. 5. szám alatti sportlétesítményt az egyesület felnőtt és utánpótlás csapatainak edzésére és mérkőzéseinek lebonyolítására használta az egyesület.

2016-ban, a sportlétesítményen felújítási, átalakítási munkákat nem végzett az egyesület. Az öltözőkbe a Magyar Labdarúgó Szövetség támogatásával öltöző szekrények kerültek beszerelésre 1.134.000 Ft értékben. Az öltözőszekrények az egyesület tulajdonát képezik.

Az öltöző épület felújítására az egyesület a Magyar Labdarúgó Szövetségtől a következő támogatásokat nyerte el, amelyet 2017. június 30-ig valósít meg:

|  |  |  |  |
| --- | --- | --- | --- |
|  | támogatás | önrész | összesen |
| lelátó felújítás | 2.124.882 | 910.664 | 3.035.546 |
| napkollektorok | 3.115.450 | 1.335.193 | 4.450.643 |
| riasztó rendszer | 561.187 | 240.509 | 801.696 |
| összesen | 5.801.520 | 2.486.366 | 8.287.885 |

Majosi Sportegyesület:

A 2016-2017 labdarúgó szezont a felnőtt csapata edzéseivel kezdte meg 2016. július 10-én. Mindez heti 4 edzést és hétvégi edzőmeccseket jelentett. Időközben – 2016. június közepén - becsatlakozott az U19 és U16 csapatuk is az edzésekbe, majd 2016. augusztus első hetében gyermek focitábort rendeztek 62 kisgyerek számára. Ezt követte augusztus első hétvégéjén a II. Lőrincz István emléktorna megrendezése 4 csapat (Majos, Majos II, Kakasd, Aparhant) részvételével. 2016. augusztus 21-én került sor az első bajnoki felnőtt és U19 bajnoki mérkőzésre. Még augusztus közepén megkezdődött az U11 és U13 csapatok edzése is. Szeptember elejétől pedig az U9 csapaté is. A bajnokság őszi szezonja 2016. november közepéig tartottak.

A tavaszi szezonra való felkészülést 2017. január 21-én kezdte meg a felnőtt csapat. 2017. február közepén az U16 és U19 is megkezdte a felkészülést. A gyerekcsapatok edzését a jobb idő beköszöntével 2017. március közepétől tudták a majosi sportpályán végezni. 2017. március 20-án elkészült az automata locsolórendszer, melynek kivitelezését 2 700 000,- Ft TAO forrásból és 1 300 000,- Ft önerőből biztosított az egyesület.

Bonyhád-Börzsöny Sportegyesület:

A felnőtt csapat és az U19-es korosztály a megyei II. osztályban szerepel. A 2016. évben a felnőtt csapat egyre jobb eredményeket ért el, immár a dobogós helyekért van versenyben. A a felnőtt csapat bronz érmes lett 2016/17-es bajnoki kiírásban. Az utánpótlás-nevelésben bővítették a foglalkoztatott gyerekek számát, így a felnőtteken kívül egyre több gyerek sportolását biztosítja az egyesület keretin belül.

A sportpályán az alábbi fejlesztéseket hajtottuk végre:

- labdafogó háló felújítása

- mobil lelátó kialakítása

- komplex öntözőrendszer megvalósítása

- John Deere fűnyíró traktor beszerzése

Kérem a Tisztelt Képviselő-testületet a beszámoló és a határozati javaslat elfogadására!

Határozati javaslat:

Bonyhád Város Önkormányzati Képviselő-testülete az ingyenesen használatba adott sportlétesítmények használatáról szóló polgármesteri beszámolót elfogadja.

Bonyhád, 2017. június 23.

Filóné Ferencz Ibolya

polgármester